方岳
新晴
久雨村仍暝，新晴物自欣。
蝶翎穿户过，禽哢隔溪闻。
野径忙穿屐，山泥尽溅裙。
柳垂春寂寂，花落雪纷纷。
半月风雷雹，四郊烟水云。
画图寒不卷，林壑远难分。
好在鱼虾侣，甘同鸟兽群。
坞深藏曲折，灶冷郁氛氲。
野确多舂药，山庖少膳荤。
瓶储徵士粟，涧煮野人芹。
美可冰甆茹，香惟瓦甑醺。
鹰芽长及寸，猫笋重兼斤。
淡泊谙贫味，熹微策睡勲。
意行随远近，高卧送朝曛。
原隰桑麻沃，衡门卉木薰。
隐居捐世累，处士应星文。
诗忆春池草，书忘秘阁芸。
桐孙涵古色，柏子吐奇芬。
载籍悲千古，枰棋憖两军。
乌藤同寝饭，黄犊了耕耘。
目为蝇头眩，肱缘鹳嘴皲。
一科曾不补，四体正须勤。
陋巷瓢供饮，文穷砚待焚。
刚肠犹木强，皱面自靴纹。
夜帐猿孤愤，山篱犬怒狺。
怪哉空复咄，老矣尚何云。
我亦轻余子，人谁爱此君。
避喧方匿影，走俗枉劳筋。
日月双飞鸟，江湖一聚蚊。
相携聊醉去，酒不到刘坟。